Európe nebude môcť pasažierom poskytnúť priestor, kde by sa mohli najesť a napiť pred alebo po odlete. Stalo sa tak po tom, čo v sobotu ráno tucet statných chlapov doslova "odviezol" na nákladnom aute kompletné zariadenie kuchyne, časť letiskovej reštaurácie a zhruba 80-tisícovú tržbu. Do reštaurácie, ktorú mal od nedele prevádzkovať Michal Kaprál, sa dostali cez dvere. Jediná útla servírka, ktorá sa tam ráno nachádzala im radšej nekládla žiaden odpor. Aby svoju "prácu" urobili rýchlejšie, odmontovali aj ďalšie dvere smerujúce do letiskovej haly a za nemého úžasu cestujúcich sa zahrali na sťahovaciu službu. Cestujúci pravidelných liniek ako aj charterového letu do Egypta sa tak cez víkend dostali len k vchodu do reštaurácie, kde im bolo na kúsku papiera oznámené, že v dôsledku krádeže majetku je z technických príčin zatvorená. Namiesto kávičky si tak čas pred odletom krátili na lavičkách a na tráve pri parkovisku.
Ako nám na mieste tejto aj na slovenské pomery unikátnej udalosti povedal vyšetrovateľ okresného úradu justičnej polície Košice II, na základe doteraz zistených skutočností bude začaté trestné stíhanie vo veci podľa trestného poriadku a pre trestný čin krádeže. "Zatiaľ to bude vedené proti neznámemu páchateľovi, hoci sú evidentné skutočnosti, kto tie veci a zariadenie nariadil zobrať. Bolo tu však okolo 10-15 ľudí. Na základe ďalšieho vyšetrovania zistíme, ktorí ľudia sa na tomto trestnom čine podieľali a potom vznesieme obvinenie voči konkrétnym osobám," uviedol vyšetrovateľ, ktorý v sobotu predpoludním spolu s ďalšími kolegami pomáhal dokumentovať tento neobvyklý prípad.
Reštaurácia mala od 1. júna zmeniť svojho nájomcu. Keďže spoločnosť Vestra už naďalej neplánovala poskytovať tieto služby letisku, Slovenská správa letísk vyhlásila na využitie reštaurácie verejnú súťaž. Jej víťazom sa stal bývalý riaditeľ hotela Slovan Michal Kaprál, ktorý odkúpil všetok majetok v spomínanej reštaurácii. Hoci si včera chcel prevádzku prevziať, s prevádzkovaním reštaurácie sa bude musieť na istý čas rozlúčiť. Momentálne sa tam totiž nedá uvariť ani len praženica, lebo nie je na čom... Ako k tomu podľa jeho slov prišlo?
"Ráno niečo pred ôsmou hodinou som bol upozornený, že sa hýbe mojim majetkom. Prišiel som a na moje veľké prekvapenie tu bolo pristavené nákladné auto červenej farby, podľa ŠPZ z okresu Košice-okolie a časť môjho majetku už bola naložená na korbe. Spýtal som sa, čo to má znamenať. Na to mi právnička tých ľudí ukázala zmluvu o predaji majetku datovanú z minulého roku a odkázala mi, že majetok si berú. Prekvapilo ma to, lebo ten majetok je môj, keď som ho riadne kúpil a viem to aj vydokladovať. Oni, podľa predloženej zmluvy firma Two Wings, argumentovali svojou zmluvou, kde mali v prílohe aj súpis majetku. Nevedeli mi predložiť súdny ani exekučný príkaz. Žiadal som o spísanie zoznamu naloženého majetku, avšak bezvýsledne. Samozrejme, že okamžite som zavolal políciu. Po jej príchode som zažil ďalšie prekvapenie, odkázali mi, že oni s tým nemôžu nič robiť, lebo podľa nich ide o občiansko-právny vzťah a spor. Chcel som im na mieste zdokladovať svoj vlastnícky vzťah. To však privolaní policajti nerešpektovali a dokonca nechceli ani urobiť nič preto, aby pokiaľ sa veci nevyriešia, zostal ten majetok na letisku, hoci som ich o to žiadal. Ja som postupoval legálne, bez násilia. Žiadal som o pomoc aj letiskovú ochranku, no povedali mi, že oni s tým nič nemajú... Pritom tí ľudia si protiprávne brali zariadenie z objektu letiska! Polícia, no ani ochranná služba letiska mi neumožnila ochrániť moje práva a dovolili im v pohode odniesť môj majetok!!! Som presvedčený, že môj majetok bol odnesený protiprávne. V právnom štáte by sa niečo také nemalo stávať a už tobôž nie pod dohľadom polície. Technológie, ktoré tu boli, boli odmontované absolútne neprofesionálne. Zo zeme trčali rozvody plynu a elektrické káble. Okamžite som dal pokyn prevádzkarovi, aby odstavil prívody plynu a elektriky, lebo radšej si nechcem ani predstaviť, čo by sa mohlo stať, keďže v sobotu bolo na letisku mnoho ľudí...," hovorí Michal Kaprál, ktorému táto "akcia" pripomína vyvlastňovanie TV Markíza pred voľbami v roku 1998. Samozvaní exekútori sa však predsa len aspoň nachvíľu zachovali ako džentlmeni. Z letnej terasy nezobrali všetok "nábytok", ale nechali tam dva plastové stoly a osem stoličiek. Nezmestili sa im už totiž na plne naložený nákladiak...
M. Kaprál chce tento problém aj naďalej riešiť právnou cestou, no celé mu to pripomína mafiánske praktiky. "Privolaná policajná hliadka napriek svojej prítomnosti nedokázala zabezpečiť dôkazy, nechali odísť to auto s mojím majetkom. Neviem, možno sa zľakli toho množstva a výzoru tzv.sťahovákov. Moje dojmy z polície tohto štátu sa napravili až po príchode príslušníkov Justičnej polície, ktorí začali aktívne vyšetrovanie. Reštauráciu teraz nemôžem prevádzkovať, keďže po tomto rabovaní nespĺňa podľa našej platnej legislatívy podmienky pre svoju činnosť. Budem sa snažiť urobiť všetko preto, aby som v čo najkratšom čase uviedol reštauráciu do prevádzky. Dám to na súd, ide o majetkovú ujmu a ujmu z podnikania. A to už nehovorím o tom, že cestujúca verejnosť prišla o miesto, kde sa mohli občerstviť."
Stanovisko riaditeľky košického letiska sa nám aj napriek veľkej snahe nepodarilo získať, keďže Marta Horváthová nám nebrala telefón na domácom čísle a nereagovala ani na náš odkaz na mobilnom telefóne. O stanovisko k tomuto prípadu požiadame aj políciu.
Rozhádaní spoločníci Vestry sa vo svojich výpovediach rozchádzajú
Košice - V sobotňajšom spore na košickom letisku hrali významnú úlohu dvaja rozhádaní spoločníci spoločnosti Vestra v.o.s. Takto videl celú udalosť jej konateľ Peter Petrášek: "Prenájom týchto priestorov nám skončil v sobotu 31. mája o 24.00 hod. Od nedele sa mal stať nájomcom pán Kaprál. Ráno mi volal prevádzkár, že došlo k vniknutiu do našich priestorov. Jeden z tých ľudí, ktorí boli pri akcií prítomní, bol môj bývalý spoločník Ľ. Bradovka. V apríli minulého roka dal výpoveď zo spoločnosti bez udania dôvodu. Pán Bradovka po výpovedi v našej spoločnosti sa začal aktívne podieľať v rovnako zameranej spoločnosti, i keď oficiálne jeho meno nikde nefiguruje. Mám svedkov na to, že on je tam tichý spoločník a zaoberajú sa dodávkou stravovacích služieb na paluby lietadiel. Pán Bradovka síce mohol mať svoje pocity, no majetok bol riadne označený evidenčnými číslami a menom pána Kaprála ako majiteľa. Myslím si, že došlo nielen k odcudzeniu majetku, ale aj násilnému vniknutiu do priestorov. Zároveň ma zaráža, že týmto ľuďom bolo umožnené bez zásahu letištnej ochranky pohybovať sa v priestoroch medzinárodného letiska, ktoré nie sú prístupné pre verejnosť a z ktorých je možný jednoduchý prístup na letištnú plochu. Sťahovanie bolo vykonané tak chvatne a neodborne, že si neviem predstaviť, k čomu mohlo dôjsť, ak by sme nevykonali nevyhnutné opatrenia, pretože odtrhnuté elektrické káble pod napätím ležali v blízkosti odtrhnutej plynovej hadice."
Bývalý konateľ spoločnosti Vestra Ľ. Bradovka nám povedal, že bol jedným z ľudí, za prítomnosti ktorých v sobotu ráno sa uskutočnila spomínaná akcia. Na jej konaní však nevidí nič protizákonného. "V tento deň bola realizovaná kúpna zmluva medzi spoločnosťami Vestra v.o.s. a Two Wings s.r.o. Podotýkam, platná a účinná zmluva. V reštaurácii je aj naďalej technické vybavenie na plne funkčnú prevádzku reštaurácie a súčasný prevádzkovateľ môže poskytovať komplexné služby pre cestujúcu verejnosť."